Folketing
2010-05-07

Jeg kan berolige ministeren. Det er slet ikke det niveau, jeg ønsker at diskutere på. Jeg ønsker, at ministeren må lære mig at kende for, at det ikke er det niveau, vi skal diskutere på. Det her skal ikke gøres til partipolitik. Det her drejer sig om de 100.000 danskere, som hvert år pådrager sig en infektion. Det er sådan, at de hygiejneorganisationer, som jeg har haft kontakt med rundtom på sygehusene, efterspørger, at de her 12 standarder skal blive frigivet fra Dansk Standard og blive brugbare for alle sygehuse, der måtte ønske at bruge dem. Det koster under 1 mio. kr. om året at have dem frigivet og få dem justeret og opdateret hvert eneste år. Det er et ønske fra alle de hygiejneorganisationer, jeg har talt med, og det er derfor, jeg tror, at vi måske taler lidt forbi hinanden. Og måske har også tidligere sundhedsministre talt forbi os, når vi har rejst det her forslag. Derfor vil jeg sige: Ja, det her skal vi arbejde med i udvalget. Efter det, ministeren har sagt her i dag, tror jeg, at vi godt vil kunne nå til endnu større enighed end den, der er lagt op til i ministerens tale.